Шабзауэ Iэзэхэр
Новороссийск къалэм иджыблагъэ щекIуэкIащ «Черноморские стрелы» зыфIаща шабзэкIэ уэнымкIэ 2006 гъэм къалъхуахэмрэ нэхъыжьхэмрэ я щIыналъэ зэхьэзэхуэ. Абы хэтащ зи узыншагъэм щыщIэныгъэ зиIэ сабийхэри. Зэпеуэм ирихьэлIащ Новороссийск, Анапэ, Таганрог къалэхэм, Адыгэ, Осетие Ищхъэрэ-Алание республикэхэм икIахэр — псори зэхэту спортсмени 150-рэ.
Къэбэрдей-Балъкъэрым и щIыхьыр зэхьэзэхуэм щахъумащ КъБР-м СпортымкIэ и министерствэм и сабий-ныбжьыщIэ спорт-адаптивнэ школым и гъэсэнхэм. Сабий узыншэхэм я гупым хэту зыкъэзыгъэлъэгъуа ди республикэм икIа зи узыншагъэм ныкъусаныгъэ иIэ хъыджэбз цIыкIухэмрэ щIалэ цIыкIухэмрэ ехъулIэныгъэфIхэр зыIэрагъэхьащ. ЕтIуанэ увыпIэр иубыдащ Вэрокъуэ Надеждэ. КIыщ Ахьмэд еплIанэ хъуащ.
ТекIуахэмрэ къыхэжаныкIахэмрэ грамотэхэмрэ медалхэмрэ яритащ Лондон щекIуэкIа Параолимп Джэгухэм шабзэ гъэуэнымкIэ текIуэныгъэ къыщызы-хьа Шестаков Олег.
КЪЭХЪУН Бэч.
